KOMMISSIONENS FORORDNING (EF) Nr. 303/1999 af 10. februar 1999 om særforanstaltninger i forbindelse med jordudtagningsordningen for at afbøde konsekvenserne af ugunstige vejrforhold i visse EU-områder
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 1624/98 (2), særlig artikel 12, og
ud fra følgende betragtninger:
Godtgørelse under den generelle ordning, der er omhandlet i artikel 2, stk. 5, i forordning (EØF) nr. 1765/92, ydes kun, hvis ansøgerne forpligter sig til at udtage en del af deres landbrugsareal af produktion; i gennemførelsesbestemmelserne i Kommissionens forordning (EF) nr. 762/94 (3), senest ændret ved forordning (EF) nr. 1981/98 (4), er det fastsat, at jordudtagningsperioden begynder senest den 15. januar, og at landbrugsproduktion på det udtagne areal ikke er tilladt;
som følge af ugunstige vejrforhold kan producenterne i en række områder i visse medlemsstater ikke høste eksisterende afgrøder, herunder kartofler, sukkerroer, foderroer, gulerødder eller pastinak, inden 15. januar 1999 på de arealer, der skal anvendes til jordudtagning; producenterne kan, hvis de ansøger om det, undtagelsesvis få forlænget fristen for høst af disse afgrøder til den 28. februar 1999, idet de pågældende arealer fortsat betragtes som forskriftsmæssigt udtaget af produktion, hvis producenten godtgør, at de gældende betingelser er opfyldt;
Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
Uanset artikel 3, stk. 3 og 4, i forordning (EF) nr. 762/94, som forbyder landbrugsproduktion på udtagne arealer, kan arealer betragtes som forskriftsmæssigt udtaget i forbindelse med 1999-høsten, hvis producenten indgiver en ansøgning herom til myndighederne i den pågældende medlemsstat og kan godtgøre, at:
- det som følge af ugunstige vejrforhold ikke var muligt at høste den pågældende afgrøde inden 15. januar 1999
- at afgrøden, hvis den er blevet høstet, høstedes inden den 28. februar 1999, og
- at alle andre gældende betingelser i forbindelse med jordudtagning er blevet opfyldt.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 15. januar 1999.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. februar 1999.